Coko ma Tung’ Tung’ i Cokri mi Jumulembe pa Yehova Kadhu Nenedi?\nCoko mi Jukristo mi rundi ma kwong’a ubed uketho i ie kende kende wer, rwo, man nisomo ku nimio paru ma tung’ tung’ iwi giragora ma juai jusomo. M’uweko maeno, lembe mange mbe ma jubed juketho i coko ne. (1 Jukorinto 14:26) Wan de watimo kumeno i coko mwa ceke.\nPonji mwa cungo iwi Biblia man konyowa i kwo mwa ma nja. Ceng’ soko kunoke ceng’ yenga, cokriman dikiri karacelo pi niwinjo Ponji m’ucungo iwi Biblia (Discours Biblique) pi dakika 30, wec maeno nyutho iwa kite ma giragora mi Biblia copo konyowa i kwo mwa man kara wanyang’ cu nia wakwo i nindo manedi. Ka ng’atu m’ubeponjo ulwong’o giragora moko, wan ceke walubo i Biblia mwa giwa. Ing’ei ponji maeno, walubo Ponji mi “Ot Kur ma Wiw” (étude de la Tour de Garde) pi saa acel, ma waweco iwi lembe ma nwang’ere i Ot Kur ma Wiw mi ponji man ng’atuman copo culo wang’ penji kunoke nikoro wec. Ponji ne konyowa ning’eyo kite ma wacopo tio kudo ku telowic mi Biblia i kwo mwa. Juponjo lembe ma rom i cokriman i kind cokri mwa ma tung’ tung’ ma kadhu 110 000 iwi ng’om zoo.\nCoko eno konyowa niyiko bodho mwa mi ponji ubed maber mandha. Wabed wacokara bende nindo acel ikind yenga saa mi reto kunoke uthieno, pi coko acel ma nyinge tie, Kwo man tic mwa mi Jukristu. Cokone tie ku thenge adek, man lembe mi ie nwang’ere i Buku mi coko mi kwo man tic mwa mi Jukristu, ma kubang’ dwi. Thenge mi kwong’o mi cokone tie, Lonyo ma nwang’ere i Lembe pa Mungu. Thenge maeno konyowa ninyang’ cuu i theng giragora moko mi Biblia ma walar wasomo iwang’e pi yenga zoo. Thenge m’ulubo mi coko maeno tie, Miiri zoo I tic mi rweyo lembanyong’a. Thenge maeno tie ku lanyuth matung’ tung’ iwi kite ma jucopo weco ko ku dhanu mange iwi lembe mi Biblia. Jamii juk mio juk moko iwi lanyuth maeno, pi nikonyowa wayik bodho mwa mi somo piny man mi weco. (1 Timoteo 4:13) Thenge ma tokcen mi cokone tie, Kwo mi Jukristu. I thenge maeno, wabed waponjo kite ma wacopo tio ko ku cik mir ukungu mi Biblia i kwo mwa ma kubang’ ceng’. Thengene tie ku penji man dwokowang’gi, pi nikonyowa wanyang’ ma thuth i Biblia.\nCeng’ ma ibicidho i coko mwa, m’umbe jiji ibifoyo lee dit akeca kud ayi ponjiri mi Biblia ma ibinwang’u kuca.—Isaya 54:13.\nPonji mi Jumulembe pa Yehova kadhu nenedi?\nI kind ponji mwa zoo, icopo maru ku kwong’a ilar ibin i makani?\nKwai jumi iri Pangulembe (programme) man nen kilili lembe moko ma jubiweco iwiye i coko mi nindo m’ubino. Nen gin ma ibiponjo ma copo nikonyi i kwo peri ma kubang’ ceng’.\nLembang’o ma Bekadhu i Ot Ker?\nKepim ni mondo i ie kara inen in giri ku weng’i.